《初夏游灵鹫冷泉韬光三生石诸胜 其二》
清代·汪德容

山行不知疲，苍翠列万变。芙蓉插空青，应接耳目眩。

云窦窈以深，幽花烂且绚。屡造灵异区，还思隐沦彦。

巍巍三生石，兀突眼中见。遗事缅泽公，夙缘洵堪羡。

扪萝一长啸，千峰虚籁遍。

作者简介：汪德容，字云尺，钱塘人。雍正甲辰一甲三名进士，授编修。有《重阆斋集》。